Forslag til RÅDETS FORORDNING om finansiel førtiltrædelsesstøtte til Tyrkiet (fremsat af Kommissionen)

BEGRUNDELSE

1. Indledning

På mødet den 10.-11. december 1999 i Helsingfors erklærede Det Europæiske Råd, at Tyrkiet var et kandidatland, som skulle tiltræde Unionen på grundlag af samme kriterier som de øvrige kandidatlande: Tyrkiet skulle nyde godt af en førtiltrædelsesstrategi, som skulle stimulere og støtte landets reformer.

På mødet den 7.-9. december 2000 i Nice hilste Det Europæiske Råd fremskridtet med gennemførelsen af førtiltrædelsesstrategien for Tyrkiet velkommen. Denne strategi har følgende elementer:

- udvidet politisk dialog med hovedvægten lagt på fremskridt hen imod en opfyldelse af de politiske kriterier for tiltrædelsen, navnlig hvad angår menneskerettigheder, grænsetvister og Cypern

- forberedelse af den analytiske gennemgang af regelværket

- Kommissionens udarbejdelse af en periodisk rapport, som dækker de relevante kapitler i regelværket

- fastlæggelse af én fælles ramme for koordinationen af alle kilder til Den Europæiske Unions finansielle førtiltrædelsesstøtte, herunder et retsgrundlag for tiltrædelsespartnerskabet

- vedtagelse af et tiltrædelsespartnerskab for Tyrkiet

- åbning af Fællesskabets programmer og organer for Tyrkiet

- udvidelse af toldunionen mellem EF og Tyrkiet på områderne tjenesteydelser og offentlige indkøb

- brug af den tekniske bistand, der tilbydes af TAIEX (Informationskontoret for Teknisk Bistand).

Tiltrædelsespartnerskabet er førtiltrædelsesstrategiens hjørnesten. Deri fastlægges den kort- og mellemfristede prioritering, de mellemliggende mål og de betingelser, som skal stå i centrum for forberedelserne til tiltrædelsen i lyset af de politiske og økonomiske kriterier og kravene til medlemsstaternes vedtagelse, gennemførelse og håndhævelse af Fællesskabets regelværk. Det baseres på analysen af den periodiske rapport for Tyrkiet for 2000.

På mødet i Nice anmodede Det Europæiske Råd Tyrkiet om hurtigt at fremlægge et nationalt program for regelværkets gennemførelse med udgangspunkt i tiltrædelsespartnerskabet.

2. På vej mod finansiel førtiltrædelsesstøtte til Tyrkiet

Som led i førtiltrædelsesstrategien for Tyrkiet tog Den Europæiske Union for nylig en række initiativer med hensyn til finansiel støtte til Tyrkiet. Rådet vedtog en forordning om etablering af tiltrædelsespartnerskabet med Tyrkiet og om fastlæggelse af én fælles ramme for koordinationen af alle kilder til EU's finansielle førtiltrædelsesstøtte til Tyrkiet (Rådets forordning (EF) nr. 390/2001 af 26. februar 2001, EFT L 58 af 28.2.2001, s. 1-2). Denne forordning har samme form som forordningen vedrørende de ti central- og østeuropæiske kandidatlande (Rådets forordning (EF) nr. 622/98, EFT L 85 af 20.3.1998, s. 1).

På grundlag af forordning (EF) nr. 390/2001 af 26. februar 2001 traf Rådet en afgørelse om de principper, prioriteter, mellemliggende mål og betingelser, der skal indgå i tiltrædelsespartnerskabet med Tyrkiet (EFT L 85 af 24.3.2001, s. 13). Sigtet med tiltrædelsespartnerskabet er i én fælles ramme at fastlægge de højtprioriterede områder for det videre arbejde, der er fastlagt i Kommissionens periodiske rapport for 2000 om Tyrkiets fremskridt mod medlemskab af Den Europæiske Union. Desuden anførtes deri de finansielle midler, der står til rådighed med det formål at bistå Tyrkiet med at føre den relevante prioritering ud i livet og opfylde de relevante betingelser. Prioriteringen og de mellemliggende mål i tiltrædelsespartnerskabet er opdelt på to grupper, nemlig kortfristede og mellemfristede højtprioriterede områder.

Ifølge disse afgørelser skal Fællesskabets finansielle støtte være tiltrædelsesorienteret. Ligesom det er tilfældet for alle andre kandidatlande, skal den finansielle støtte fokusere på den prioritering, der er fastlagt i tiltrædelsespartnerskabet og bearbejdet yderligere i Tyrkiets nationale program til gennemførelse af regelværket.

I forslaget til forordning bearbejdes denne approach yderligere, ligesom der indarbejdes flere detaljer. Ved udarbejdelsen af forslaget er der i videst mulig udstrækning taget hensyn til de principper og målsætninger, der er fastlagt for førtiltrædelsesstøtten til de øvrige kandidatlande (de central- og østeuropæiske lande, Cypern og Malta).

3. Programmeringsprincipper

Den nye forordning vil bidrage til finansieringen af tiltrædelsespartnerskabets højtprioriterede opgaver for Tyrkiet. Disse er opdelt på kort- og mellemfristede prioriterede områder og vedrører de forskellige kriterier for tiltrædelsen. Da Tyrkiet endnu ikke efterlever det første Københavnskriterium, vil der blive lagt særlig vægt på gennemførelsen af programmet til støtte for politiske reformer. For nylig blev et civilsamfundsprogram operationelt i Tyrkiet. Sigtet er at videreføre sådanne initiativer til sikring af en videreudvikling af demokratiske fremgangsmåder, retsstatsprincipper og arbejdsmarkedets parters rolle og en udbygning af de ikke-statslige organisationers institutionelle kapacitet og sociale projekter på alle niveauer.

Der vil desuden blive lagt særlig vægt på grænseoverskridende samarbejde mellem Tyrkiet og Den Europæiske Union, mellem Tyrkiet og andre kandidatlande og mellem Tyrkiet og andre lande i regionen. Samme approach vil blive anvendt for de øvrige kandidatlandes vedkommende. Dette betyder, at de foranstaltninger, der er berettiget til finansiering, bl.a. vil omfatte forbedring af infrastrukturer, fremme af miljøbeskyttelse, udvikling af landbrug og landdistrikter, stimulering af energi- og transportnet og lempelse af de administrative og institutionelle hindringer for samvirket mellem grænseregioner. Endelig vil oprettelse af net og forbindelser på begge sider af grænsen nyde fremme.

Desuden er det målet, at Tyrkiet skal deltage i en række horisontale programmer, der står til rådighed for alle kandidatlande, såsom erhvervsstøtte og toldsamarbejde.

4. Gennemførelse

Som det er tilfældet for alle kandidatlandene, vil programmerne og projekterne navnlig indeholde komponenter, der sikrer institutionsopbygning og investeringer.

Institutionsopbygning er den proces, hvorved Tyrkiet bistås med at udvikle de strukturer, strategier og menneskelige ressourcer samt den administrative kunnen, der er en forudsætning for at kunne udbygge landets økonomiske, sociale, regulerende og forvaltningsmæssige kapacitet. Den finansielle støtte vil tage sigte på at:

a) leve op til det første Københavnskriteriums krav, dvs. skabelse af institutionel stabilitet, som garanterer demokrati, retsstatsforhold, menneskerettigheder samt beskyttelse af mindretal; der kan ydes støtte til offentlige myndigheder eller ikke-statslige organisationer

b) gennemføre Fællesskabets regelværk og forberede deltagelsen i EU's politikker, f.eks. med henblik på økonomisk og social samhørighed.

De instrumenter, der skal tages i anvendelse, er parvist samarbejde, teknisk ekspertbistand og uddannelse.

Investeringsstøtten vil have to former:

a) investeringer, som tager sigte på at styrke den regulerende infrastruktur, der er nødvendig for at sikre efterlevelse af regelværket, og direkte regelværksrelaterede investeringer

b) investeringer i økonomisk og social samhørighed via foranstaltninger, der ligner dem, hvortil der ydes støtte i medlemsstaterne.

Tyrkiet skal bidrage til finansieringen af investeringer. Blandt de øvrige principper for investeringsstøtten kan bl.a. fremhæves bæredygtighed, additionalitet og konkurrence. Desuden skal alle finansierede foranstaltninger være forenelige med konkurrence- og statsstøttebestemmelserne i aftalerne mellem EF og Tyrkiet.

Kommissionen vil efter forvaltningsproceduren udarbejde yderligere retningslinjer for programmets gennemførelse. Disse regler vil være baseret på de ovennævnte principper under skyldig hensyntagen til de erfaringer, der er indhøstet med PHARE-programmet og de nuværende bistandsprogrammer for Tyrkiet.

5. Mekanismer og procedurer

Den finansielle støtte til de højtprioriterede foranstaltninger vil blive ydet i henhold til finansieringsafgørelser truffet af Kommissionen efter udtalelse fra PHARE-Udvalget, der består af repræsentanter for medlemsstaterne (Rådets forordning (EØF) nr. 3906/89, EFT L 375 af 23.12.1989, s. 11). Udvalget vil blive hørt på grundlag af et finansieringsforslag med oplysninger om de programmer og/eller projekter, der skal gennemføres. Der foreslås særlige arrangementer for foranstaltninger på mindre end 2 mio. EUR.

Gennemførelsesreglerne (indgåelse af kontrakter) baseres på Unionens finansforordning og de procedurer, der følges i henhold til denne forordning. Der vil blive sikret effektiv konkurrence mellem de firmaer, organisationer og institutioner, som er interesseret i at deltage i de initiativer, der finansieres via programmet. Princippet om symmetri i deltagelsen af virksomheder med hjemsted i de respektive lande finder anvendelse. Der foreslås i dette øjemed visse ændringer af Rådets forordning nr. 3906/98 om PHARE-programmet, Rådets ISPA- og SAPARD-forordninger og Rådets forordning om iværksættelsen af foranstaltninger som led i førtiltrædelsesstrategien for Cypern og Malta (Rådets forordning nr. 1267/1999, 1268/1999 og 555/2000, EFT L 161 af 26.6.1999, s. 73 og s. 87, og EFT L 68 af 16.3.2000, s. 3). Der vil blive fulgt standardprocedurer ved valg af medkontrahenter. For visse typer projekter, der skal finansieres under posten institutionsopbygning, vil det blive nødvendigt med særlige arrangementer, f.eks. parvist samarbejde vedtaget af Tyrkiet og individuelle medlemsstater og godkendt af Kommissionen.

Projektvalg, udbud og indgåelse af kontrakter fra Tyrkiets side skal på forhånd være godkendt af Kommissionen. Der vil blive taget hensyn til en række faktorer såsom kulturelle, sociale, kønsmæssige og miljømæssige aspekter.

Der kan under dette førtiltrædelsesstøtteprogram blive krævet et finansielt bidrag fra modtagerne til hvert program eller projekt. Bidragets nøjagtige størrelse vil afhænge af programmets og projektets egenart, således at f.eks. udvikling af civilsamfundet og programmer til støtte for private investeringer efter alt at dømme vil blive behandlet forskelligt.

Der vil for Tyrkiets vedkommende blive ført en decentraliseringspolitik for gennemførelsen, således som det også er tilfældet for de central- og østeuropæiske lande, Cypern og Malta. Som følge deraf vil det være nødvendigt, at Tyrkiet opretter en række gennemførelsesstrukturer (national bistandskoordinator, central finansierings- og kontraktsenhed, national fond, national anvisningsberettiget samt gennemførelsesorganer). Kommissionen vil kun tillade en yderligere decentralisering på et individuelt grundlag i de sektorer, hvor de i bilaget til forordningsforslaget fastsatte kriterier kan respekteres af Tyrkiet og/eller det ansvarlige gennemførelsesorgan. Dette vil sikre en forsvarlig og effektiv forvaltning og gennemsigtighed i midlernes anvendelse i overensstemmelse med målene for de aftalte programmer og projekter. Tyrkiet bør forpligte sig til at respektere gennemførelsesforanstaltningerne og Fællesskabets finansforordning, således at midlerne - dersom reglerne ikke respekteres - skal betales tilbage til Kommissionen med den pågældende kontrakts eller gavebistands fulde beløb. Kommissionen vil overvåge og vurdere programmets gennemførelse under det decentraliserede gennemførelsessystem.

Programmet vil blive underkastet tilsyn, efterfølgende evalueringer og revisioner såvel fra Kommissionens som fra Revisionsrettens side. Udgifter til faglig bistand og støtte i forbindelse med programmer og projekter vil være støtteberettigede under denne foranstaltning.

Programmet bør tages op til ny vurdering før den 1. januar 2006. I dette øjemed vil der inden den 1. juli 2005 blive forelagt Rådet en evalueringsrapport.

6. Betingelser

I forslaget til forordning fastlægges de betingelser, der knytter sig til Fællesskabets støtte til finansiering af programmer og projekter. Hvor der mangler et element, som er af væsentlig betydning for videreførelsen af ydelsen af førtiltrædelsesstøtte, vil Rådet på grundlag af et forslag fra Kommissionen tage egnede skridt med hensyn til enhver ydet førtiltrædelsesstøtte. Blandt de elementer, der anses for væsentlige, kan fremhæves undladelse af at overholde de forpligtelser, der er fastsat i aftalerne mellem EF og Tyrkiet (associeringsaftalen, toldunionen og alle dermed forbundne aftaler og akter), og/eller mangel på fremskridt mod opfyldelsen af Københavnskriterierne. Dette bør sikre respekt for de demokratiske principper, retsstaten, menneskerettighederne, de grundlæggende friheder og folkeretten.

Desuden vil der knytte sig særlige betingelser til de enkelte programmer eller projekter, eksempelvis med hensyn til bæredygtighed, samfinansiering og kontraktsperiodens længde.

7. Budgetmæssig ramme

Den Europæiske Unions almindelige budget indeholder en ny budgetpost benævnt "førtiltrædelsesstrategi for Tyrkiet". Sigtet dermed er at sikre en tiltrædelsesorienteret approach for Tyrkiet. Desuden samler den forskellige budgetmidler i én ramme. Dette vil gøre det muligt at effektivisere de finansielle støtteprogrammer for Tyrkiet. Europa-Parlamentet gik i sin udtalelse om den eneste fælles rammeforordning ind for denne approach.

I øjeblikket er støtten spredt over MEDA (Rådets forordning (EF) nr. 1488/96, EFT L 189 af 30.7.1996, s. 1) og de to europæiske strategiprogrammer vedrørende iværksættelse af foranstaltninger til udbygning af toldunionen EF-Tyrkiet og iværksættelse af foranstaltninger til økonomisk og social udvikling i Tyrkiet (Rådets forordning (EF) nr. 764/2000 og 257/2001, EFT L 94 af 14.4.2000, s. 6, og EFT L 39 af 9.2.2001, s. 1). Hvert program har sine egne procedurer og mål. Nogle af disse svarer imidlertid allerede til de højtprioriterede områder, der følger af tiltrædelsespartnerskabet, såsom støtte til tilpasning af den tyrkiske lovgivning, samarbejde på forskellige områder inden for Fællesskabets regelværk og et bidrag til nedbringelsen af de regionale forskelle. Rent faktisk er der allerede udviklet en række individuelle projekter, der støtter virkeliggørelsen af tiltrædelsespartnerskabet med Tyrkiet (normer og prøvning, regionaludvikling, udvikling af menneskelige ressourcer, forbedring af fødevareinspektionstjenester osv.).

Den foreslåede forordning vil udgøre retsgrundlaget for den nye budgetpost for Tyrkiet. Samtidig vil de to europæiske strategiforordninger blive ophævet. De relevante bevillinger og Tyrkiets finansielle tildeling under MEDA-programmet vil blive overført til den nye budgetpost. Dog vil Tyrkiet som led i Barcelona-processen vedblivende være berettiget til finansiering under MEDA-forordningen, for så vidt angår aktiviteter af regional interesse (oprettelse af net, statistisk samarbejde og samarbejde om retlige og indre anliggender).

I det finansielle overslag for 2000-2006 blev den finansielle førtiltrædelsesstøtte fordoblet for alle kandidatlandenes vedkommende. De finansielle tildelinger til Tyrkiet som kandidatland blev også fordoblet i 2000 og 2001 i forhold til de årlige gennemsnitlige tildelinger i den foregående periode (1996-1999). Sigtet er at opretholde dette mål for Tyrkiet i den resterende del af det løbende finansielle overslags gyldighedsperiode, idet hovedvægten lægges på fremskridt med gennemførelsen af resterende forpligtelser fra tidligere år.

8. Detaljer i den foreslåede forordning

Dækningsområde (artikel 1)

Det foreslåede dækningsområde for gavebistanden svarer til dækningsområdet for de øvrige kandidatlande.

Den finansielle støtte vil kun blive ydet til højtprioriterede områder i tiltrædelsespartnerskabets regi, navnlig via institutionsopbygning og investeringsstøtte. Som følge af betydningen af videreudviklingen af civilsamfundet i Tyrkiet vil særlige foranstaltninger på dette område yderligere blive fremmet. De støttede foranstaltninger har tilknytning til det første Københavnskriterium (oplysningsvirksomhed og uddannelse) og støtte til ngo'er med hovedvægten lagt på kvinde-ngo'er.

Andre særlige foranstaltninger omfatter finansiel støtte til Tyrkiets deltagelse i Fællesskabets programmer og organer samt grænseoverskridende samarbejde. Navnlig skal der udvikles fælles projekter med PHARE (grænseoverskridende samarbejde) og EU's Interreg-program.

Institutionsopbygningen vil blive gennemført ved hjælp af parvise samarbejdsarrangementer, særlig teknisk bistand og uddannelse. Investeringsstøtten vil navnlig omfatte leverancer og arbejder. Tyrkiet bør bidrage til finansieringen af investeringerne.

Der vil finde en koordination og en udveksling af oplysninger om programmer og projekter sted med andre donorer.

Suspension af støtte (artikel 4)

Støtten kan blive suspenderet, hvis der gøres utilstrækkelige fremskridt med opfyldelsen af Københavnskriterierne, eller hvis der mangler væsentlige elementer i gennemførelsen af aftalerne mellem EF og Tyrkiet. Dette princip er knæsat i den eneste rammeforordning for Tyrkiet. En henvisning til den relevante artikel i den pågældende forordning bekræfter, at denne betingelse gælder for støtten under dette nye finansielle førtiltrædelsesstøtteprogram for Tyrkiet.

Gennemførelse (artikel 3, 5-6 og 9-10)

PHARE-Udvalget vil bistå Kommissionen med formidlingen af støtten. Det vil afgive udtalelse om de generelle retningslinjer, der skal udarbejdes, og om finansieringsafgørelserne om gavebistand. Bestemmelserne om vurdering af programmer og projekter ligner de tilsvarende bestemmelser i de to europæiske strategiforordninger.

Valg af projekter, udbud og indgåelse af kontrakter fra Tyrkiets side vil blive betinget af Kommissionens forudgående godkendelse. Der vil blive gjort brug af standardprocedurer og -kontrakter.

I overensstemmelse med den approach, der følges for de øvrige kandidatlandes vedkommende, kan Kommissionen i fremtiden beslutte at afstå fra den forudgående godkendelse, forudsat at en række betingelser, der er de samme for Tyrkiet som for de øvrige kandidatlande, er opfyldt (se bilaget til forordningen).

Støtten til de fastlagte højtprioriterede områder vil blive ydet i henhold til finansieringsafgørelser truffet efter en komitologiprocedure. Ud over tiltrædelsespartnerskabet vil følgende vigtige dokumenter blive anvendt til at underbygge programmeringsprocessen: Kommissionens periodiske rapport om Tyrkiet, det nationale tyrkiske program for gennemførelsen af regelværket, meddelelsen om statsfinanserne, det økonomiske førtiltrædelsesprogram, den makroøkonomiske stabilitetsvurdering og stabilitetsvurderingen af den finansielle sektor, den fælles beskæftigelsespolitiske undersøgelse EU-Tyrkiet samt en række andre ekspertrapporter, eksempelvis vedrørende retlige og indre anliggender. Resultaterne af møderne i de forskellige underudvalg under Associeringsudvalget EF-Tyrkiet vil også udgøre en egnet kilde til oplysninger til brug for den årlige programmering.

Kommissionen vil hvert år forelægge de øvrige institutioner en rapport om gennemførelsen af støtten. Denne kan indgå i PHARE-rapporten om førtiltrædelsesstøtten. Den vil indeholde detaljerede oplysninger om de programmer og projekter, der er finansieret i årets løb, og om resultaterne af overvågnings- og evalueringsarbejdet. Som det er tilfældet under PHARE, vil Kommissionen og Revisionsretten foretage kontrol på stedet. Der vil blive nedsat fælles tilsynsudvalg.

Der indsættes bestemmelser om kontrol og inspektioner på stedet med det formål at beskytte De Europæiske Fællesskabers finansielle interesser mod svig og andre uregelmæssigheder. Der er på dette område fastsat indberetning af individuelle tilfælde af uregelmæssigheder og indførelse af et system til forvaltning af oplysninger på dette område.

Der vil blive påbegyndt et oplysningsarbejde. Programmet kan også finansiere og støtte aktiviteter med tilknytning til støttens forvaltningsstrukturer, eksempelvis oprettelse af en central finansierings- og kontraktsenhed og en national fond i Tyrkiet.

Deltagelse i kontrakter (artikel 7 og 12)

Fysiske og juridiske personer fra medlemsstaterne, Tyrkiet og kandidatlandene kan deltage i udbud under det nye program. Som følge af den nære geografiske forbindelse med Tyrkiet foreslås det samme for enheder, som virker i de lande, der er omfattet af MEDA- og CARDS-programmerne. Støttemodtagere under TACIS-programmet kan på et ad hoc-grundlag opfordres til at deltage i udbud, hvis der står særlig påkrævet ekspertise til rådighed i de pågældende lande. Der gælder lignende bestemmelser for Tyrkiet under dette program.

Forordningsforslaget vil også gøre det muligt for tyrkiske virksomheder at deltage i udbud under PHARE, ISPA og SAPARD. Det foreslås, at virksomheder beliggende i alle kandidatlandene kan deltage i støtteprogrammerne for Cypern og Malta. De tyrkiske virksomheder vil naturligvis fortsat have mulighed for at deltage i aktiviteter, der finansieres under MEDA-programmer.

Overgangsarrangementer (artikel 11)

De to europæiske strategiforordninger skal ophæves som følge af den ændrede approach. Der foreslås overgangsarrangementer for programmer og projekter, for hvis vedkommende de procedurer, der munder ud i Kommissionens finansieringsafgørelse, er påbegyndt, men endnu ikke afsluttet på det tidspunkt, hvor dette nye program træder i kraft.

2001/0097 (CNS)

Forslag til

RÅDETS FORORDNING

om finansiel førtiltrædelsesstøtte til Tyrkiet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C af [2001], s. .

under henvisning til udtalelse fra Europa-Parlamentet [2], og

[2] EFT C af [2001], s. .

ud fra følgende betragtninger:

(1) Det Europæiske Råd fastsatte på sit møde i juni 1993 i København de betingelser, som kandidatlandene, der ønsker at tiltræde Den Europæiske Union, skal opfylde.

(2) På mødet i december 1999 i Helsingfors erklærede Det Europæiske Råd, at Tyrkiet er et kandidatland, som skal tiltræde Unionen på grundlag af samme kriterier som de øvrige kandidatlande, og at Tyrkiet på grundlag af den eksisterende europæiske strategi ligesom de øvrige kandidatlande skal nyde godt af en førtiltrædelsesstrategi, som skal stimulere og støtte landets reformer.

(3) På mødet i december 2000 i Nice hilste Det Europæiske Råd fremskridtet med gennemførelsen af førtiltrædelsesstrategien for Tyrkiet velkommen.

(4) Da Tyrkiet endnu ikke opfylder de politiske Københavnskriterier, har Fællesskabet opfordret landet til at forbedre og fremme de demokratiske fremgangsmåder og respekten for de grundlæggende menneskerettigheder og at inddrage civilsamfundet tættere i denne proces.

(5) Førtiltrædelsesstrategiens hjørnesten er tiltrædelsespartnerskabet, der er baseret på Det Europæiske Råds tidligere konklusioner og indeholder en prioritering, som forberedelserne til tiltrædelsen skal koncentreres om i lyset af de politiske og økonomiske kriterier og en medlemsstats forpligtelser.

(6) For Tyrkiets vedkommende er retsgrundlaget for fastlæggelsen af tiltrædelsespartnerskabet og den eneste ramme for koordinationen af alle kilder til finansiel førtiltrædelsesstøtte indeholdt i Rådets forordning (EF) nr. 390/2001 af 26. februar 2001 om ydelse af bistand til Tyrkiet inden for rammerne af førtiltrædelsesstrategien, særlig om etablering af et tiltrædelsespartnerskab [3].

[3] EFT L 58 af 28.2.2001, s. 1.

(7) De principper, prioriteter, mellemliggende mål og betingelser, der skal indgå i tiltrædelsespartnerskabet med Tyrkiet, er indeholdt i Rådets afgørelse 2001/235/EF af 24.3.2001 om de principper, prioriteter, mellemliggende mål og betingelser, der skal indgå i tiltrædelsespartnerskabet med Republikken Tyrkiet [4]. Som for de øvrige kandidatlandes vedkommende skal Den Europæiske Unions støtte til Tyrkiet fokusere på den prioritering, der er fastlagt i tiltrædelsespartnerskabet.

[4] EFT L 85 af 24.3.2001, s. 13.

(8) Fællesskabets støtte vil navnlig blive anvendt til institutionsopbygning og investeringer til fremme af overensstemmelsen med Fællesskabets regelværk.

(9) Fællesskabet vil træffe særlige foranstaltninger til fremme af udviklingen af civilsamfundet i Tyrkiet.

(10) Det grænseoverskridende samarbejde, navnlig ved grænserne mellem Tyrkiet og Den Europæiske Union, mellem Tyrkiet og andre kandidatlande og mellem Tyrkiet og andre lande i regionen, vil også blive omfattet af særlige foranstaltninger.

(11) Fællesskabet vil medvirke ved finansieringen af Tyrkiets deltagelse i fællesskabsprogrammer og -organer.

(12) Fællesskabets støtte er betinget af overholdelsen af de tilsagn, der er indeholdt i aftalerne mellem EF og Tyrkiet, og af de betingelser, der er fastsat i Rådets forordning (EF) nr. 390/2001 af 26. februar 2001, Rådets afgørelse 2001/235/EF og denne forordning.

(13) Fællesskabet gennemfører støtten i overensstemmelse med finansforordningen vedrørende Den Europæiske Unions almindelige budget [5].

[5] EFT L 356 af 31.12.1977, s. 1, senest ændret ved Rådets forordning (EF) nr. 2673/1999 af 13. december 1999, EFT L 326 af 18.12.1999, s. 1.

(14) De foranstaltninger, der er nødvendige til gennemførelse af denne forordning, træffes i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6].

[6] EFT L 269 af 19.10.1999, s. 45.

(15) Deltagelse i udbud skal både være åben for fysiske og juridiske personer fra medlemsstaterne og Tyrkiet og for fysiske og juridiske personer fra de øvrige kandidatlande og de lande, der nyder godt af de finansielle og tekniske ledsageforanstaltninger (MEDA) til reformen af de økonomiske og sociale strukturer inden for rammerne af Euro-Middelhavspartnerskabet [7] og bistanden til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien (CARDS) [8], og, dersom særlige typer ekspertise er påkrævede, fra landene i Østeuropa og Centralasien i forbindelse med ydelsen af bistand til partnerstaterne i Østeuropa og Centralasien [9]. Af hensyn til symmetrien vil det være nødvendigt at indsætte tilsvarende bestemmelser i bistandsprogrammerne for de øvrige kandidatlande.

[7] EFT L 189 af 30.7.1996, s. 1, senest ændret ved Rådets forordning (EF) nr. 2698/2000 af 27. november 2000, EFT L 311 af 12.12.2000, s. 1.

[8] EFT L 306 af 7.12.2000, s. 1.

[9] EFT L 12 af 18.1.2000, s. 1.

(16) Kommissionen udarbejder retningslinjer for programmeringen og gennemførelsen af støtten efter forvaltningsproceduren.

(17) Kommissionen bistås med gennemførelsen af Fællesskabets støtte af det udvalg, der er nedsat i henhold til Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa [10]. Foranstaltningerne vil blive truffet i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [11].

[10] EFT L 375 af 23.12.1989, s. 11, senest ændret ved Rådets forordning (EF) nr. 2666/2000 af 5. december 2000, EFT L 306 af 7.12.2000, s. 1.

[11] EFT L 184 af 17.7.1999, s. 23.

(18) Forvaltningen af førtiltrædelsesstøtten decentraliseres gradvis til Tyrkiet under hensyn til landets kapacitet på områderne forvaltning og finanskontrol, således at det kan inddrages tættere i førtiltrædelsesstøtteprocessen.

(19) De forskellige aktuelle kilder til finansiel støtte til Tyrkiet bør omlægges, således at Tyrkiet forbliver støtteberettiget i henhold til Rådets forordning (EF) nr. 1488/96, medens Rådets forordning (EF) nr. 764/2000 af 10. april 2000 om iværksættelse af foranstaltninger til udbygning af toldunionen EF-Tyrkiet [12] og Rådets forordning (EF) nr. 257/2001 af 22. januar 2001 om iværksættelse af foranstaltninger til økonomisk og social udvikling i Tyrkiet [13] ophæves.

[12] EFT L 94 af 14.4.2000, s. 6.

[13] EFT L 39 af 9.2.2001, s. 1.

(20) Der udarbejdes årsrapporter om gennemførelsen af støtteprogrammet, og der fremlægges ved udgangen af 2005 en evalueringsrapport med henblik på en fornyet undersøgelse, der skal foretages før den 30. juni 2006.

(21) I det finansielle overslag for 2000-2006 blev den finansielle førtiltrædelsesstøtte fordoblet for kandidatlandenes vedkommende; i lyset af resultatet af Det Europæiske Råds møde i Helsingfors bør målet med forbehold af de normale budgetprocedurer være, at dette princip også gælder for Tyrkiet og vedbliver med at finde anvendelse i den resterende del af den af det nuværende finansielle overslag omfattede periode.

(22) Traktaten indeholder ingen anden hjemmel for udstedelsen af denne forordning end den, der er fastsat i artikel 308 -

UDSTEDT FØLGENDE FORORDNING:

Artikel 1

Fællesskabet yder finansiel førtiltrædelsesstøtte til Tyrkiet til støtte for den prioritering, der er fastlagt i tiltrædelsespartnerskabet for Tyrkiet.

Artikel 2

1. Støtten:

- har form af gavebistand

- gennemføres ved finansiering af programmer eller projekter, som tager sigte på opfyldelse af tiltrædelseskriterierne, og i overensstemmelse med de programmerings- og gennemførelsesprincipper, der fastsættes i de retningslinjer, som Kommissionen vedtager efter den i artikel 9, stk. 2, omhandlede procedure

- kan have form af tjenesteydelser, leverancer og arbejder

- må - dersom der er tale om investeringer - hverken anvendes til køb af jord eller bygninger.

Artikel 3

1. Der kan kræves et finansielt bidrag til hvert enkelt program eller projekt af modtageren af støtten. Bidraget afhænger af programmets eller projektets egenart. I undtagelsestilfælde kan bidraget i forbindelse med programmer eller projekter til udvikling af civilsamfundet have form af naturalier.

2. Støtten dækker udgifter med tilknytning til programmeringsstøtte, kommunikation og oplysningsvirksomhed samt overvågning, inspektion, revision og evaluering af programmer og projekter.

3. Støtten kan enten være uafhængig eller have form af samfinansiering med medlemsstaterne, Den Europæiske Investeringsbank, tredjelande eller multilaterale organer.

4. Der kan tilstræbes samfinansiering med andre donorer, navnlig medlemsstater.

5. Fællesskabet kan bidrage til omkostningerne ved støttens forvaltningsstrukturer.

Artikel 4

Finansieringen af programmerne og projekterne er betinget af overholdelsen af de forpligtelser, der er indeholdt i associeringsaftalen mellem EF og Tyrkiet, afgørelsen om toldunionen og alle andre dermed forbundne aftaler og afgørelser, og af de betingelser, der er fastsat i artikel 4 i forordning (EF) nr. 390/2001 af 26. februar 2001, i tiltrædelsespartnerskabet med Tyrkiet og i denne forordning.

Artikel 5

1. Kommissionen gennemfører fællesskabsbistanden i overensstemmelse med gennemsigtighedsreglerne og finansforordningen vedrørende De Europæiske Fællesskabers almindelige budget, særlig artikel 114.

2. Ved den forudgående vurdering af programmer og projekter tages der bl.a. hensyn til følgende faktorer:

a) deres effektivitet og levedygtighed

b) de kulturelle, sociale, kønsmæssige og miljømæssige aspekter

c) bevaringen og beskyttelsen af miljøet på grundlag af principperne for bæredygtig udvikling

d) den institutionelle udvikling, der er nødvendig til virkeliggørelse af programmernes og projekternes mål

e) de indhøstede erfaringer med programmer og projekter af samme art.

Artikel 6

1. Projektudvælgelse, udbud og indgåelse af kontrakter fra Tyrkiets side skal på forhånd være godkendt af Kommissionen.

2. Kommissionen kan imidlertid på grundlag af en individuel analyse af den nationale og sektormæssige forvaltningskapacitet for programmer/projekter, procedurerne for finanskontrol og strukturerne inden for de offentlige finanser beslutte at fravige de krav om forudgående godkendelse, der er omhandlet i stk. 1, og overlade forvaltningen af støtten til gennemførelsesorganer i Tyrkiet på et decentraliseret grundlag. En sådan fravigelse vil være betinget af:

a) de minimumskriterier for vurdering af de tyrkiske gennemførelsesorganers evne til at forvalte støtten og de minimumsbetingelser for sådanne organer, der er fastsat i bilaget

b) særlige bestemmelser vedrørende bl.a. indkaldelse af bud, undersøgelse og vurdering af bud, indgåelse af kontrakter og gennemførelse af Fællesskabets direktiver om offentlige indkøb, som skal fastsættes i finansieringsaftalerne med Tyrkiet.

Artikel 7

1. Støtte på mere end 2 000 000 EUR vil blive ydet i henhold til finansieringsafgørelser truffet af Kommissionen efter den i artikel 9, stk. 2, omhandlede procedure. I dette øjemed forelægger Kommissionen det i artikel 9 omhandlede udvalg et finansieringsforslag, som indeholder en beskrivelse af de programmer og/eller projekter, der skal gennemføres.

Kommissionen giver mindst en uge i forvejen det i artikel 9 omhandlede udvalg meddelelse om alle finansieringsafgørelser, som den agter at træffe vedrørende projekter og programmer på mindre end 2 000 000 EUR.

2. Kommissionen kan uden at indhente udtalelse fra det i artikel 9 omhandlede udvalg godkende yderligere gavebistand, der er nødvendig til dækning af forventede eller faktiske overskridelser i forbindelse med programmer eller projekter, forudsat at overskridelsen ikke er på mere end 20% af den oprindelige gavebistand, der blev fastsat i finansieringsafgørelsen.

3. Alle finansieringsaftaler eller kontrakter indgået i henhold til denne forordning skal indeholde en bestemmelse om, at Kommissionen og Revisionsretten kan foretage kontrol på stedet efter de procedurer, som Kommissionen har fastlagt i henhold til gældende regler, navnlig reglerne i finansforordningen vedrørende Den Europæiske Unions almindelige budget.

4. For at sikre en effektiv beskyttelse af Fællesskabets finansielle interesser kan Kommissionen foretage kontrol og inspektioner på stedet i henhold til Rådets forordning (EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder [14].

[14] EFT L 292 af 15.11.1996, s. 2.

5. Artikel 15, stk. 3, i Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden [15] inkl. indberetning af individuelle tilfælde af uregelmæssigheder og indførelse af et system til informationsforvaltning på dette område finder anvendelse.

[15] EFT L 253 af 7.10.2000, s. 5.

6. I de tilfælde, hvor programmer og projekter er omfattet af finansieringsaftaler mellem Fællesskabet og Tyrkiet, skal sådanne aftaler indeholde en bestemmelse om, at skatter, afgifter og andre belastninger ikke skal udredes via støtten.

7. Deltagelse i indkaldelse af bud og kontrakter skal på lige vilkår være åben for alle fysiske og juridiske personer fra medlemsstaterne, de lande, der er kandidater til at tiltræde Den Europæiske Union, og de lande, der er modtagerlande i henhold til forordning (EF) nr. 1488/96 og forordning (EF) nr. 2666/2000.

Kommissionen giver også på et individuelt grundlag de lande, der er modtagerlande i henhold til forordning (EF) nr. 99/2000, tilladelse til at deltage, hvis de pågældende programmer eller projekter kræver særlige former for ekspertise, der specifikt står til rådighed i disse lande.

Hvis der er tale om samfinansiering, kan Kommissionen på et individuelt grundlag give tilladelse til, at virksomheder fra tredjelande deltager i indkaldelse af bud.

8. De i stk. 7 fastsatte bestemmelser finder anvendelse på leverancers oprindelse.

Artikel 8

De årlige bevillinger godkendes af budgetmyndigheden inden for de i det finansielle overslag fastsatte grænser.

Artikel 9

1. Kommissionen bistås af det i artikel 9, stk. 1, i forordning (EF) nr. 3906/89 omhandlede udvalg.

2. Når der henvises til dette stykke, finder artikel 4 og 7 i afgørelse 1999/468/EF anvendelse.

Den i artikel 4 i afgørelse 1999/468/EF omhandlede periode fastsættes til tre måneder.

Artikel 10

Hvert år forelægger Kommissionen Europa-Parlamentet, Rådet og Det Økonomiske og Sociale Udvalg en rapport om gennemførelsen af støtten. Rapporten indeholder oplysninger om de programmer og projekter, der er finansieret i årets løb, og om resultaterne af overvågningen og evalueringen. Disse oplysninger kan optages i den rapport, der er omhandlet i artikel 10 i forordning (EF) nr. 3906/89.

Artikel 11

Forordning (EF) nr. 764/2000 og 257/2001 ophæves. De finder imidlertid fortsat anvendelse på programmer og projekter, for hvis vedkommende de procedurer, der fører til Kommissionens finansieringsafgørelse, er påbegyndt, men endnu ikke afsluttet på det tidspunkt, hvor denne forordning træder i kraft.

Artikel 12

1. I artikel 7, stk. 1, i forordning (EF) nr. 3906/89 indsættes ordene "og Tyrkiet, Cypern og Malta" efter ordene "i de i artikel 1 omhandlede lande".

2. I artikel 7, stk. 9, og artikel 7, stk. 10, i Rådets forordning (EF) nr. 555/2000 af 13. marts 2000 om iværksættelsen af foranstaltninger som led i førtiltrædelsesstrategien for Republikken Cypern og Republikken Malta [16] indsættes ordene "og andre lande, der er kandidater til at tiltræde Den Europæiske Union," efter ordene "Cypern og Malta".

[16] EFT L 68 af 16.3.2000, s. 3.

3. I artikel 7 i Rådets forordning (EF) nr. 1267/1999 om oprettelse af et strukturpolitisk førtiltrædelsesinstrument [17] indsættes som stk. 8: "8. Fysiske og juridiske personer fra Cypern, Malta og Tyrkiet kan deltage i indkaldelse af bud og kontrakter på samme betingelser som dem, der gælder for alle fysiske og juridiske personer fra medlemsstaterne og modtagerlandene".

[17] EFT L 161 af 26.6.1999, s. 73.

4. I artikel 3 i Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden [18] indsættes som stk. 3: "3. Fysiske og juridiske personer fra Cypern, Malta og Tyrkiet kan deltage i indkaldelse af bud og kontrakter på samme betingelser som dem, der gælder for alle fysiske og juridiske personer fra medlemsstaterne og modtagerlandene".

[18] EFT L 161 af 26.6.1999, s. 87.

Artikel 13

Rådet tager inden den 1. januar 2006 denne forordning op til fornyet behandling. I dette øjemed forelægger Kommissionen inden den 1. juli 2005 Rådet en evalueringsrapport om forordningen og om fornødent et ændringsforslag dertil.

Artikel 14

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand

[...]

MINIMUMSKRITERIER OG -BETINGELSER FOR DECENTRALISERING AF FORVALTNINGEN TIL GENNEMFØRELSESORGANER I TYRKIET (ARTIKEL 6)

1. Minimumskriterier for vurdering af de tyrkiske gennemførelsesorganers evne til at forvalte støtten.

Kommissionen anvender følgende kriterier i sin vurdering af, hvilke gennemførelsesorganer i Tyrkiet der kan forvalte støtten på et decentraliseret grundlag:

a) der skal foreligge et veldefineret system for forvaltning af midlerne med fuld intern forretningsorden og klar institutionel og personlig ansvarsfordeling

b) princippet om deling af beføjelser skal være respekteret, således at der ikke er nogen risiko for interessekonflikter i forbindelse med indkøb og betaling

c) et egnet personale skal stå til rådighed og være betroet opgaverne. Det skal være i besiddelse af passende revisionskapacitet, erfaring og sproglig viden og være fyldestgørende uddannet til at gennemføre fællesskabsprogrammer.

2. Minimumkriterier for decentralisering af forvaltningen til gennemførelsesorganer i Tyrkiet.

Det kan overvejes at foretage decentralisering til et gennemførelsesorgan i Tyrkiet med efterfølgende kontrol fra Kommissionens side, hvis følgende betingelser er opfyldt :

a) påvisning af effektiv intern kontrol, herunder en uafhængig revisionsfunktion og et effektivt regnskabs- og finansrapporteringssystem, der lever op til internationalt accepterede revisionsstandarder

b) en finans- og effektivitetsrevision af nyere dato, der påviser effektiv og rettidig forvaltning af fællesskabsstøtten eller lignende nationale foranstaltninger

c) et pålideligt nationalt finanskontrolsystem vedrørende gennemførelsesorganet

d) indkøbsregler, der af Kommissionen er godkendt som værende i overensstemmelse med kravene i afsnit IX i finansforordningen vedrørende Den Europæiske Unions almindelige budget

e) et tilsagn fra den nationale anvisningsberettigedes side om at bære det fulde finansielle ansvar for midlerne.

Denne approach anfægter ikke Kommissionens og Revisionsrettens ret til at efterprøve udgifterne.

FINANSIERINGSOVERSIGT TIL FORSLAGET

Politikområde: UDVIDELSE

Aktiviteter: Gavebistand. Finansiel støtte til gennemførelsen af prioriteringer i associeringspartnerskabet med Tyrkiet.

Titel:

Forslag til Rådets forordning om finansiel førtiltrædelsesstøtte til Tyrkiet.

1. BUDGETPOST (NUMMER OG BETEGNELSE)

KAPITEL B7-05 -- FØRTILTRÆDELSESSTRATEGI FOR MIDDELHAVSLANDENE (TYRKIET)

B7-050 Førtiltrædelsesstrategi for Tyrkiet

Denne ene budgetpost erstatter finansieringskilderne under:

- B7-4035 Iværksættelse af foranstaltninger til udbygning af toldunionen mellem EF og Tyrkiet

- B7-4036 Iværksættelse af foranstaltninger til økonomisk og social udvikling i Tyrkiet

- B7-410 MEDA (ledsageforanstaltninger i forbindelse med de økonomiske og sociale reformer i tredjelande i Middelhavsområdet).

2. SAMLEDE TAL

2.1. Samlet rammebevilling (del B): 177 mio. EUR som forpligtelsesbevilling (i 2002)

Dette rammebeløb er baseret på en oprindelig Meda II bevilling på 6,3 mia., som Rådet senere nedsatte til 5,35 mia. op til 2006. Kommissionen vil være nødt til at tage hensyn til denne nedsættelse i sine fremtidige budgetforslag, hvilket indebærer en forholdsmæssig nedsat national tildeling i henhold til den eksisterende Meda II (B7-4100) bevilling (84 mio. EUR i 2002 ff.). Tyrkiet vil også modtage støtte fra tildelingen i henhold til forordningen om "iværksættelse af foranstaltninger til økonomisk og social udvikling i Tyrkiet" (B7-4036 - 45 mio. EUR) såvel som i henhold til forordningen om udbygning af toldunionen mellem EF og Tyrkiet (B7-4035 - 5 mio. EUR). Kommissionen vil imidlertid søge at tilvejebringe yderligere midler til Tyrkiet som kompensation for nedsættelsen af forpligtelsesbevillingerne i 2002 via tillægsbevillinger i 2001 gennem omplacering, hvis der foreligger underforbrug i Meda og andre kapitler under udgiftsområde IV i Den Europæiske Unions budget.

2.2. Gennemførelsesperiode: 2002 - 2006

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

De finansielle tildelinger for årene 2002, 2003, 2004, 2005 og 2006 vil blive fastlagt i forbindelse med den årlige budgetprocedure inden for rammerne af de finansielle overslag.

2.4. Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering

| | Forslaget kræver omprogrammering af de relevante poster i de finansielle overslag

| | Omprogrammeringen kan betyde, at bestemmelserne i den interinstitutionelle aftale må tages i brug.

2.5. Virkninger for budgettets indtægtsside:

|X| Ingen (vedrører tekniske aspekter ved en foranstaltnings gennemførelse), bortset fra tilbagebetaling af risikovillig kapital, hvis den finansierede foranstaltning bliver en økonomisk succes.

ELLER

| | Virkningerne er følgende:

Bemærk: Alle oplysninger og bemærkninger om beregningsmetoden for virkningerne på indtægtssiden skal vedlægges i et særskilt bilag.

>TABELPOSITION>

(Angiv her hver af de berørte budgetposter og indsæt det nødvendige antal linjer i tabellen, hvis virkningen gør sig gældende for flere budgetposter.)

3. BUDGETSPECIFIKATIONER

>TABELPOSITION>

(*) Ansøgerlandets deltagelse i de forventede udgifter til de foranstaltninger, der skal finansieres, kan kun fastlægges fra sag til sag.

4. RETSGRUNDLAG

Artikel 308 i TEU

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Det Europæiske Råd i Helsinki erklærede på mødet i december 1999, at Tyrkiet er et kandidatland på grundlag af samme kriterier som de øvrige kandidatlande, og at Tyrkiet skal nyde godt af en førtiltrædelsesstrategi, som skal stimulere og støtte landets reformer.

Det Europæiske Råd anmodede på mødet i Feira i juni 2000 Kommissionen om snarest muligt at fremsætte forslag til den samlede finansielle ramme for bistand til Tyrkiet og til tiltrædelsespartnerskabet.

I Rådets forordning (EF) nr. 390/2001 af 26. februar 2001 (om ydelse af bistand til Tyrkiet inden for rammerne af førtiltrædelsesstrategien, særlig om etablering af et tiltrædelsespartnerskab - EFT L 58 af 28.2.2001, s. 1-2) hedder det (artikel 1), at der etableres et tiltrædelsespartnerskab for Tyrkiet, og at det vil bestå af en samlet ramme, der omfatter de prioriterer, som tiltrædelsesforberedelserne skal centreres om, og de finansielle ressourcer, der er nødvendige for at bistå Tyrkiet med at virkeliggøre de prioriterer, der er blevet indkredset i førtiltrædelsesperioden.

Rådet vedtog tiltrædelsespartnerskabet den 8.3.2001 [19], men det er nødvendigt at skabe rammer for de finansielle foranstaltninger til støtte for førtiltrædelsesstrategien inden for en ny samlet reguleringsordning, specielt udformet til formålet.

[19] EFT L 85 af 24.3.2001, s. 13.

I øjeblikket er det finansielle samarbejde med Tyrkiet baseret på forskellige forordninger, navnlig:

- MEDA II [20]

[20] Rådets forordning (EF) nr. 2698/2000 af 27. november 2000 om ændring af forordning (EF) nr. 1488/96 om finansielle og tekniske ledsageforanstaltninger (Meda) i forbindelse med reformen af de økonomiske og sociale strukturer inden for rammerne af Euro-Middelhavs-partnerskabet. EFT L 311 af 12.12.2000, s. 1-8.

- "Støtte til foranstaltninger til udbygning af toldunionen (2000-2002)" [21]

[21] Rådets forordning (EF) nr. 764/2000 af 10. april 2000 om iværksættelse af foranstaltninger til udbygning af toldunionen EF-Tyrkiet. EFT L 94 af 14.4.2000, s. 6-9.

- "Støtte til foranstaltninger økonomisk og social udvikling i Tyrkiet (2000-2002)" [22].

[22] Europa-Parlamentets og Rådets forordning (EF) nr. 257/2001 af 22. januar 2001 om iværksættelse af foranstaltninger til økonomisk og social udvikling i Tyrkiet. EFT L 39 af 9.2.2001, s. 1-4.

Ovenstående tre programmer egner sig ikke til en tiltrædelsesbestemt approach for den finansielle bistand til Tyrkiet. De skal derfor erstattes med denne nye forordning.

I Kommissionens periodiske rapport af 8. november 2000 om Tyrkiets fremskridt hen imod tiltrædelse, tiltrædelsespartnerskabet med Tyrkiet og det nationale tyrkiske program for vedtagelse af Fællesskabets regelværk er fastsat de praktiske prioriteter for det finansielle samarbejde for Tyrkiet.

Der fokuseres på foranstaltninger til "institutionsopbygning" (navnlig for at opfylde de politiske Københavnskriterier og bistå Tyrkiet med forberedelserne og gennemførelsen af Fællesskabets regelværk) og foranstaltninger til "investeringsstøtte" som skal bidrage til en politik for "social og økonomisk samhørighed", styrke den regulerende infrastruktur og bidrage til finansieringen af regelværksrelaterede investeringer.

5.1.2. Dispositioner, der er truffet på grundlag af forhåndsevalueringen

Forhåndsevalueringen er foretaget af Kommissionens tjenestegrene på grundlag af prioriteterne i associeringspartnerskabet med Tyrkiet, erfaringerne i andre kandidatlande og Tyrkiets deltagelse i Meda-programmet.

En politik for decentralisering af programgennemførelsen som fastlagt for de central- og østeuropæiske lande og Cypern og Malta vil blive anvendt i forbindelse med Tyrkiet, herunder forhåndskontrol, der skal foretages af Kommissionen (jf. forordningen om samordning af førtiltrædelsesinstrumenter [23]).

[23] EFT L 161 af 26.6.1999, s. 68.

5.1.3. Dispositioner, der er truffet på grundlag af den efterfølgende vurdering

Da de to forordninger om den "europæiske strategi" (se ovenfor) først blev vedtaget i 2000 eller i begyndelsen af 2001, er den eneste efterfølgende vurdering, der foreligger, den, der blev foretaget inden for rammerne af Meda-programmet (februar 1999).

5.2. Indsatsområder og nærmere bestemmelser for støtten

Målet med støtte til gennemførelse af prioriteterne i tiltrædelsespartnerskabet for Tyrkiet forfølges via finansiering af målrettede samarbejdsprojekter (i form af gavebistand).

Som med hensyn til de andre kandidatlande vil disse projekter blive koncentreret om foranstaltninger til "institutionsopbygning" og "investeringsstøtte" (se ovenfor).

5.3. Gennemførelsesmetoder

Som for de andre kandidatlande vil programforvaltningen blive stærkt decentraliseret, navnlig med hensyn til gennemførelsen af projekter.

Det vil derfor være nødvendigt, at Tyrkiet opretter flere gennemførelsesorganer (national støttekoordinator, central finansierings- og kontraktindgåelsesenhed for nationale midler, national anvisningsberettiget, udøvende agenturer).

Kommissionen fører tilsyn med programgennemførelsen i henhold til den decentraliserede ordning for gennemførelse.

Kommissionen kan kun give tilladelse til yderligere decentralisering i hvert enkelt tilfælde i de sektorer, hvor Tyrkiet og/eller det ansvarlige gennemførelsesorgan er i stand til at opfylde de kriterier, der er fastlagt i bilaget til forordningen. Dette sikrer en sund og effektiv forvaltning og gennemsigtighed i forbindelse med anvendelsen af midlerne i overensstemmelse med målene for de aftalte programmer og projekter. Tyrkiet forpligter sig til at overholde gennemførelsesbestemmelserne og Fællesskabets finansforordning, således at Kommissionen kan inddrive den samlede værdi af den pågældende kontrakt eller det pågældende lån, hvis bestemmelserne ikke overholdes.

Kommissionen vil fortrinsvis være involveret i programmeringsfasen for at sikre, at de foreliggende finansielle midler tildeles som effektiv støtte til prioriteringerne i tiltrædelsespartnerskabet, og vil også være involveret i kontrol- og evalueringsaktiviteterne.

Der vil blive ydet bistand til de fastlagte prioriteringer via finansieringsafgørelser efter en udvalgsprocedure.

I varetagelsen af sine opgaver vil Kommissionen også gøre brug af de midler, der er til rådighed under den nye post B7-050A (Førtiltrædelsesstrategi for Tyrkiet - Udgifter til administrativ forvaltning (jf.6.1.2).

Denne bevilling skal dække udgifterne til tekniske og/eller administrativ bistand til identificering, forberedelse, forvaltning, kontrol, revision og overvågning af programmet eller enkelte projekter. Den dækker også udgifter til undersøgelser, ekspertmøder, information og publikationer, som er direkte forbundet med målet for det program eller de foranstaltninger, der finansieres under dette kapitel.

6. FINANSIELLE VIRKNINGER

6.1. Samlede finansielle virkninger for budgettets del B - (hele programperioden)

6.1.1. Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

De finansielle tildelinger for årene 2002, 2003, 2004, 2005 and 2006 vil blive fastlagt i forbindelse med den årlige budgetprocedure inden for rammerne af de finansielle overslag.

6.2. Beregning af omkostningerne pr. foranstaltning i budgettets del B (hele programperioden)

Forpligtelsesbevillinger i mio. EUR (3 decimaler)

>TABELPOSITION>

Omkostberegningen pr. foranstaltning er kun vejledende, da antallet af projekter, der skal finansieres inden for hvert prioriteret område og deres relative omkostninger kun kan fastlægges som et resultat af program- og identifikationsfasen. Tildelingerne pr. foranstaltning kan endvidere blive ændret i programperioden på grundlag af udviklingen i prioriteringerne i tiltrædelsespartnerskabet. Oplysningerne i tabellen er beregnet på grundlag af et skøn over de forholdsmæssige procentdele for de vigtigste prioriterede områder.

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmånedersperiode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

(1) Det specificeres, hvilken udvalgstype der er tale om, og hvilken gruppe det tilhører.

I. Samlet årligt beløb (7.2 + 7.3)

II. Foranstaltningens varighed

III. Foranstaltningens samlede omkostninger (I x II) // 0,848 mio. EUR.

1 år

0,848 mio. EUR.

Behovet for personale og administrative midler skal dækkes inden for de midler, der er tildelt det forvaltende generaldirektorat inden for rammerne af den årlige fordelingsprocedure.

8. RESULTATOPFØLGNING OG EVALUERING

8.1. Resultatopfølgningssystem

Kontrol- og evalueringsaktiviteter vedrørende gennemførelsen af det finansielle samarbejde vil blive foretaget på grundlag af de eksisterende PHARE-procedurer for kandidatlande.

Dette vil indebære gradvis etablering af et kontrolsystem, hvorefter det er muligt at vurdere, i hvor høj grad de planlagte mål er gennemført (for hver enkelt finansieret foranstaltning).

De vigtigste resultatindikatorer er følgende:

Output-indikatorer (omfanget af de iværksatte aktiviteter):

- Antallet af samarbejdsforanstaltninger mellem tyrkiske institutioner og EU-institutioner

- graden af den tyrkiske lovgivnings harmonisering med Fællesskabets regelværk

- antallet og diversiteten af infrastrukturer, de økonomiske sektorer, administrationer og personer, der er involveret i projekterne

Virkningsindikatorer (for hver enkelt målsætning):

- overholdelse af Københavns- og Madridkriterierne

- forbedring af den tyrkiske regeringsadministration

- harmonisering af tyrkisk lovgivning, tyrkiske normer og standarder til EU's

- virkningerne for infrastrukturudviklingen, navnlig deres modernisering og overensstemmelse med EU-standarder

- stigning i handelsstrømme

- adgang til ny teknologi

- øget konkurrencedygtighed i Tyrkiets produktive sektor

- virkningerne for europæiske investeringer i Tyrkiet

- virkningerne for den samlede handelsbalance og betalingsbalancen

- virkningerne for købekraften pr. indbygger

- formindskelse af økonomiske og regionale uligheder

- bedre miljøbeskyttelse

- virkningerne for landbruget og andre sektorer

- virkningerne for jobskabelse.

Relevante data vil blive indsamlet via de forskellige projektrapporter og specifikke evalueringsopgaver udført af uafhængige eksperter. Den årlige periodiske rapport for Tyrkiet vil også indeholde oplysninger om virkningerne af EF's bistand inden for forskellige områder af førtiltrædelsesstrategien.

8.2. Hvordan og hvor ofte skal der evalueres-

Projekter vil regelmæssigt blive kontrolleret og evalueret af gennemførelsesorganer, Kommissionen og uafhængige eksperter. Der vil blive oprettet kontroludvalg efter veletableret praksis i PHARE-programmet.

Når først aktionerne er afsluttet, vil der blive udarbejdet en evalueringsrapport om deres indhold, virkninger og opfølgning.

Programmet vil blive revideret senest ved udgangen af 2006. Rådet vil få forelagt en evalueringsrapport til dette formål.

9. FORHOLDSREGLER MOD SVIG

Der vil blive foretaget kontrol (dvs. kontrolbesøg på stedet, inspektioner osv.) på alle niveauer af programmernes og projekternes gennemførelse (udbud, udvælgelse, indgåelse af kontrakter, levering af tjenesteydelser, betalinger) af Kommissionens repræsentation i Tyrkiet, OLAF og Revisionsretten [24].

[24] Ifølge Rådets forordning (EF) nr. 2185/96, EFT L 292 af 15.11.1996, s. 2, og Kommissionens forordning (EF) nr. 2222/2000 af 7.juni 2000 "om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden", EFT L 253 af 7.10.2000, s. 5-14.

Der vil i forbindelse med kontrolforanstaltningerne blive taget hensyn til kontraktlige forpligtelser og principperne for forsvarlig og effektiv økonomisk forvaltning. Der vil blive optaget kontrolbestemmelser (indgivelse af rapporter, samråd med Kommissionen osv.) i alle aftaler og kontrakter, som Kommissionen indgår med støttemodtagerne.